**B. Osobitná časť**

**K čl. I (novela zákona č. 131/2002 Z. z. o vysokých školách)**

**K bodom 1 až 4**

Vzhľadom na to, že novonavrhované štipendium sa má poskytovať z prostriedkov štátneho rozpočtu, je potrebné ho zahrnúť do dotácie na sociálnu podporu študentov a následne aj do štipendijného fondu vysokej školy, keďže sú v nich zohľadňované aj ostatné štipendiá poskytované z prostriedkov štátneho rozpočtu. Zároveň je potrebné jeho poskytovanie evidovať aj v registri študentov.

**K bodu 5**

V nadväznosti na návrh poskytovania tehotenského príspevku sa obdobným spôsobom navrhuje poskytovanie tehotenského štipendia, t.j. od začiatku 27. týždňa pred očakávaným dňom pôrodu určeným lekárom (t.j. od skončenia 12. týždňa tehotenstva) mesačne 200 eur. Zároveň vzhľadom na možnú potrebu úpravy výšky sa navrhuje, aby výšku mohla meniť vláda nariadením (obdobne ako sa menia sumy životného minima opatrením).

Okruhom oprávnených sú všetky tehotné študentky, bez ohľadu na formu štúdia a stupeň štúdia, ako aj bez ohľadu na to, či ide o verejnú, štátnu alebo súkromnú vysokú školu.

Tehotenské štipendium sa navrhuje priznávať a poskytovať obdobným mechanizmom ako sociálne štipendiá s jedným rozdielom – navrhuje sa, aby sa na jeho priznávanie nevzťahoval správny poriadok (t.j. rovnako, ako pri motivačných štipendiách).

Zároveň sa navrhuje, aby nedochádzalo k súbežnému poskytovaniu tehotenského štipendia a tehotenského (vyplácaného Sociálnou poisťovňou).

**K čl. II (novela zákona č. 328/2002 Z. z. o sociálnom zabezpečení policajtov a vojakov)**

V systéme sociálneho zabezpečenia policajtov a vojakov sa zavádza „tehotenské“ ako nový druh dávky nemocenského zabezpečenia pre policajtky a profesionálne vojačky vo výške 200 eur mesačne. Jej účelom je, podobne ako v prípade obdobnej dávky podľa zákona č. 461/2003 Z. z. o sociálnom poistení v znení neskorších predpisov, zabezpečenie príjmu na úhradu zvýšených výdavkov spojených s tehotenstvom, akými sú napr. strava, ošatenie, zdravotná starostlivosť a riešenie problematiky demografického vývoja. Výpočet predpokladaných nákladov na výplatu tehotenského vychádza z priemerného počtu tehotných profesionálnych vojačiek v roku 2019 (105), pričom sa očakáva, že dávku bude profesionálna vojačka poberať 5 ukončených mesiacov.

**K čl. III (novela zákona č. 461/2003 Z. z. o sociálnom poistení)**

**K bodu 1 [§ 13 ods. 1 písm. d)]**

Navrhuje sa rozšíriť okruh dávok poskytovaných z nemocenského poistenia o „tehotenské“, účelom ktorého bude zabezpečiť poistenkyni príjem na zvýšené výdavky spojené s tehotenstvom, podľa uváženia poistenkyne, napr. na stravu, oblečenie, bývanie a podobne.

**K bodu 2 (§ 32 nový odsek 5)**

Navrhuje sa, aby v prípade zániku nemocenského poistenia tehotnej poistenkyne, ktorá by splnila podmienky nároku na tehotenské vo všeobecnom systéme sociálneho poistenia (vrátane podmienky získania 270 dní nemocenského poistenia) v ochrannej lehote, ktorá jej má zaniknúť z dôvodu, že sa na ňu začal vzťahovať osobitný systém sociálneho zabezpečenia policajtov a vojakov, sa ochranná lehota zachovala, t.j.  aby jej vznikol nárok na tehotenské zo systému sociálneho poistenia.

**K bodu 3 [§ 47a až § 47c]**

§ 47a ods. 1

Obdobne ako v prípade materského sa navrhuje, aby podmienkou nároku na tehotenské bolo získanie aspoň 270 dní nemocenského poistenia v posledných dvoch rokoch ku dňu, od ktorého začína plynúť u 27. týždeň pred predpokladaným lekárom určeným dňom pôrodu. Uvedené má za cieľ prechádzať účelovým vznikom nemocenského poistenia v záujme získania nároku na tehotenské. Rovnako ako pri materskom, aj pri tehotenskom sa navrhuje započítavať do obdobia 270 dní nemocenského poistenia potrebných na vznik nároku aj obdobie prerušenia povinného nemocenského poistenia z dôvodu čerpania rodičovskej dovolenky pri zamestnancovi, ako aj obdobie prerušenia povinného nemocenského poistenia samostatne zárobkovo činnej osoby, ktorá má nárok na rodičovský príspevok a nevykonáva činnosť povinne nemocensky a povinne dôchodkovo poistenej samostatne zárobkovo činnej osoby. Uvedené sa navrhuje, aby aj v prípade „reťazových pôrodov“ bol zachovaný nárok na tehotenské rovnako ako pri materskom.

§ 47a ods. 2

Navrhuje sa aby nárok na tehotenské vznikol od prvého dňa 27. týždňa pred predpokladaným lekárom určeným dňom pôrodu a zanikol dňom ukončenia tehotenstva (dňom kedy došlo k potratu alebo k umelému prerušeniu tehotenstva, resp. najneskôr dňom pôrodu). Podmienka vzniku nároku od 27. týždňa pred predpokladaným lekárom určeným dňom pôrodu bola navrhnutá s ohľadom na hranicu, do kedy možno v zmysle zákona č. 73/1986 Zb. o umelom prerušení tehotenstva v znení neskorších predpisov vykonať umelé prerušenie tehotenstva, ako aj s ohľadom na častejšie riziko spontánneho potratu počas prvých 12 týždňov tehotenstva.

Deň začatia poskytovania tehotenského sa určí odpočítaním 27 týždňov od predpokladaného lekárom určeného dňa pôrodu. Lekárom určený predpokladaný deň pôrodu je inštitút zaužívaný v právnom poriadku. Preto sa navrhuje od neho odvíjať nárok na tehotenské, čím sa sleduje zjednodušenie určenie dňa, od ktorého bude vznikať nárok na tehotenské.

§ 47a ods. 3

Navrhujeme ustanovenie, ktoré umožní poskytovanie tehotenského aj mamičkám, ktoré otehotnejú v čase prerušenia nemocenského poistenia v zásade z dôvodu poberania rodičovského príspevku na skôr narodené dieťa. V spojení s ustanovením odseku 1 sa zabezpečí, aby v prípade „reťazových pôrodov“ vznikol nárok na tehotenské.

§ 47b

Navrhuje sa ustanoviť, aby sa tehotenské, rovnako, ako ostatné dávky nemocenského poistenia, poskytovalo za kalendárne dni.

§ 47c

Výška tehotenského sa navrhuje určiť na úrovni 15 % denného vymeriavacieho základu na určenie výšky nemocenskej dávky (denný vymeriavací základ). Zároveň sa navrhuje, aby výška tehotenského nebola nižšia ako 10 % maximálneho denného vymeriavacieho základu, čo bude v roku 2021 pri 30-dňovom mesiaci predstavovať sumu 215,50 eura. Minimálna výška platí rovnako bez ohľadu na skutočnosť, či nárok na tehotenské vznikol z jedného poistenia alebo z viacerých poistení. Uvedené sa navrhuje ako minimálny štandard zabezpečenia navýšenia príjmu na úhradu zvýšených výdavkov súvisiacich s tehotenstvom.

**K bodu 4** (§ 54 ods. 5)

Ak nárok na tehotenské vznikne poistenkyni, ktorá je z dôvodu tehotenstva alebo materstva preradená na inú, horšie platenú prácu, navrhuje sa určiť sumu tehotenského z vymeriavacích základov zistených za obdobie pred preradením.

**K bodom 5 a 6 (§ 156 a § 233)**

Navrhuje sa zaviesť povinnosť poskytovateľom zdravotnej starostlivosti potvrdzovať očakávaný deň pôrodu a skončenie tehotenstva na tlačive určenom Sociálnou poisťovňou. Bez takéhoto ustanovenia by Sociálna poisťovňa nemala právny základ na získanie informácie o očakávanom dni pôrodu na žiadosti o tehotenské. V súčasnosti má poskytovateľ zdravotnej starostlivosti povinnosť potvrdiť iba dočasnú pracovnú neschopnosť z dôvodu tehotenstva a materstva. Poistenkyne, ktoré si budú chcieť uplatniť nárok na tehotenské, nie sú dočasne práceneschopné.

Rovnako je na účely tehotenského nevyhnutný údaj o ukončení tehotenstva, najmä ak sa tehotenstvo neskončí pôrodom.

**K bodu 7 (prechodné ustanovenie § 293fe)**

Navrhuje sa, aby od účinnosti právnej úpravy priznávania novej dávky tehotenské vznikol nárok na túto dávku aj tehotným mamičkám, ktoré sú v čase nadobudnutia účinnosti novely vo vyššom štádiu tehotenstva, ako vyžaduje zákon, ale k tomuto dňu spĺňajú všetky podmienky na vznik nároku na tehotenské. Ich nárok na základe žiadosti o tehotenské Sociálna poisťovňa posúdi a určí výšku tehotenského nie k prvému dňu 27. týždňa pred lekárom určeným predpokladaným dňom pôrodu, ale ku dňu účinnosti zákona, ktorým bude tehotenské zavedené do právneho poriadku SR.

**K čl. IV (novela zákona č. 245/2008 Z. z. o výchove a vzdelávaní (školský zákon)**

**K bodu 1**

Vzhľadom na to, že na policajné školy sa nevzťahuje § 149 zákona č. 245/2008 Z. z., t.j. ustanovenie o doterajších „stredoškolských“ štipendiách, navrhuje sa toto obmedzenie zachovať aj pri novonavrhovanom štipendium.

Iná situácia platí pri školách požiarnej ochrany, na ktoré sa ustanovenie o doterajších štipendiách vzťahuje primerane. Preto sa navrhuje rovnaký prístup aj pri novonavrhovanom štipendiu.

**K bodu 2**

V nadväznosti na návrh poskytovania tehotenského príspevku sa obdobným spôsobom navrhuje poskytovanie tehotenského štipendia, t.j. od začiatku 27. týždňa pred očakávaným dňom pôrodu určeným lekárom (t.j. od skončenia 12. týždňa tehotenstva) mesačne 200 eur. Zároveň vzhľadom na možnú potrebu úpravy výšky sa navrhuje, aby výšku mohla meniť vláda nariadením (obdobne ako sa menia sumy životného minima opatrením).

Okruhom oprávnených sú tehotné žiačky stredných škôl po dovŕšení 18. roku veku, bez ohľadu na formu štúdia, ako aj bez ohľadu na to, kto je zriaďovateľom strednej školy.

Tehotenské štipendium sa navrhuje priznávať a poskytovať obdobným mechanizmom ako študentkám vysokých škôl s tým, že rozhodovať bude riaditeľ školy. Keďže pri rozhodovaní riaditeľa strednej školy o priznaní štipendia podľa § 149 zákona č. 245/2008 Z. z. sa postupuje podľa Správneho poriadku, navrhuje sa zachovanie tohto princípu aj pri rozhodovaní o tehotenskom štipendiu.

Zároveň sa navrhuje, aby nedochádzalo k súbežnému poskytovaniu tehotenského štipendia a tehotenského (vyplácaného Sociálnou poisťovňou).

**K čl. V (novela zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky)**

**K bodu 1**

Vzhľadom na navrhované rozšírenie a precizovanie účelu dotácie na podporu rodovej rovnosti, sa navrhuje aj úprava predmetu zákona a zmena názvu dotačného titulu na dotáciu na podporu rovnosti žien a mužov a rovnosti príležitostí tak, aby samotný názov dotácie korešpondoval s účelom dotácie, resp. ho neprimerane nezužoval. Návrh ustanovenia obsahuje návrh na príslušné legislatívno-technické úpravy súvisiace so zmenou názvu dotácie.

**K bodu 2**

Navrhuje sa rozšíriť dotácie poskytované v pôsobnosti Ministerstva práce, sociálnych vecí a rodiny SR (ďalej len „ministerstvo“) o nové druhy dotácie, ktorými sú dotácia na podporu plnenia funkcií rodiny (cielená dotačná podpora prorodinných opatrení) a dotácia na podporu dobrovoľníckej činnosti (cielená dotačná podpora dobrovoľníckej činnosti v sociálnej oblasti a v oblasti rovnosti žien a mužov a rovnosti príležitosti v pôsobnosti ministerstva).

**K bodom 3 až 8**

Ide o legislatívno-technické úpravy súvisiace so zmenou označenia názvov subjektov, ktoré môžu byť podporené v rámci dotácie na podporu rozvoja sociálnych služieb a vykonávania opatrení sociálnoprávnej ochrany detí a sociálnej kurately (zákon č. 61/2018 Z. z., ktorým sa mení a dopĺňa zákon č. [305/2005 Z. z.](https://www.slov-lex.sk/pravne-predpisy/SK/ZZ/2005/305/) o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony).

Súčasne sa navrhuje

* rozšíriť druhy sociálnych služieb, v rámci ktorých môže byť podporená rekonštrukcia a stavebné úpravy aj o nízkoprahové denné centrum, integračné centrum a komunitné centrum, ktoré sa rovnako považujú za zariadenia na zabezpečenie nevyhnutných podmienok na uspokojovanie základných životných potrieb, ale aj o sociálnu službu včasnej intervencie, ak sa poskytuje ambulantnou formou,
* vypustiť spomedzi podporovaných druhov sociálnych služieb podporu samostatného bývania, nakoľko nejde o zariadenie sociálnych služieb,
* rozšíriť možnosť podpory integrácie detí so zdravotným znevýhodnením (dotácia na kúpu špeciálneho osobného motorového vozidla so zdvíhacou plošinou), pre ktoré sú vykonávané opatrenia pobytovou formou v centre pre deti a rodiny nezávisle na tom, v ktorej organizačnej súčasti centra je dieťa umiestnené (t. j. nielen podpora integrácie detí umiestnených v špecializovaných samostatne usporiadaných skupinách na základe súdneho rozhodnutia),
* rozšírenie možností poskytnutia dotácie centru pre deti a rodiny (akreditované) na podporu jeho priestorovej deinštitucionalizácie - aktuálne je možné podporiť rekonštrukciu a stavebnú úpravu rodinného domu, resp. bytu, avšak pre malé zariadenia je prakticky nemožné získať samotný rodinný dom/byt, ktorý by vôbec bolo možné rekonštruovať; navrhuje sa preto rozšíriť možnosť poskytnutia dotácie aj o kúpu domu/bytu, resp. výstavbu domu, samozrejme pri zachovaní maximálnej možnej sumy dotácie, dodržaní maximálnej sumy celkovej investície a rovnakej podmienke udržateľnosti, ako pri aktuálne možnej rekonštrukcii a stavebnej úprave.

Vzhľadom na účel nového druhu dotácie na podporu plnenia funkcií rodiny sa, v záujme predchádzania duplicitám v dotáciách, navrhuje vylúčiť z možnosti podpory opatrenia primárnej prevencie sociálnoprávnej ochrany detí a sociálnej kurately, ktoré budú môcť byť v nadchádzajúcom období podporované prostredníctvom nového dotačného titulu.

**K bodu 9**

Navrhuje sa zúžiť cieľovú skupinu, na ktorú možno poskytnúť dotáciu na podporu výchovy k stravovacím návykom dieťaťa, ktorá sa tak vráti do pôvodného stavu účinného do 31. decembra 2018. Vzhľadom na to sa navrhuje poskytovať dotáciu na stravu na každé dieťa, ktoré navštevuje materskú školu alebo základnú školu, v ktorej je najmenej 50 % detí z domácností, ktorým sa poskytuje pomoc v hmotnej núdzi, alebo individuálne na každé dieťa, ktoré navštevuje materskú školu alebo základnú školu a žije v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima.

**K bodu 10**

Navrhuje sa zvýšiť dotáciu na podporu výchovy k stravovacím návykom dieťaťa tak, aby pokryla najvyššie finančné pásmo na nákup potravín v ZŠ na druhom stupni vyučovania, ktoré je vo výške 1,30 € za jeden obed. Na účely tohto zákona sa zároveň navrhuje za vyučovanie v základnej škole považovať aj individuálne vzdelávanie z dôvodu, aby sa poskytla potrebná dotačná podpora aj na deti, ktoré síce odobrali stravu, ale z dôvodu individuálneho vzdelávania sa nezúčastnili na riadnom vyučovaní v základnej škole.

**K bodom 11 až 14**

Legislatívno-technické úpravy.

**K bodu 15**

Navrhuje sa, aby bol žiadateľ povinný spolu so žiadosťou o dotáciu predložiť úradu práce, sociálnych vecí a rodiny aj prílohu, ktorou je zoznam detí, na ktoré možno poskytnúť dotáciu na stravu resp. dotáciu na podporu výchovy k plneniu školských povinností dieťaťa. V prípade, ak sa dotácia neposkytuje na všetky deti navštevujúce posledný ročník materskej školy, materskú školu alebo základnú školu, budú súčasťou tohto zoznamu iba deti, ktoré žijú v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima.

**K bodu 16**

Vzhľadom na rozsah navrhovaných zmien a potrebných legislatívno-technických úprav sa navrhuje nové znenie ustanovenia.

Navrhuje sa jednoznačná úprava účelu dotácie na podporu rovnosti žien a mužov a rovnosti príležitosti. Cieľom je dosiahnuť, aby škála aktivít, ktoré môžu byť podporené dotáciou, bola čo najširšia a zároveň zmysluplná s ohľadom na potreby adresátov opatrení. Rozšírenie možnosti podpory je plne v súlade s Programovým vyhlásením vlády SR.

Oproti aktuálnemu zneniu sa tiež navrhuje rozšírenie možnosti poskytnutia dotácie aj o možnosť podpory tých činností, ktoré organizácie pomáhajúce obetiam domáceho násilia musia zabezpečiť externe, napr. keď klient(ka) potrebuje právne služby v právne veľmi komplikovanej situácii, právne služby sú veľmi drahé a klient(ka) si ich nemôže dovoliť. Rovnaká situácia nastáva aj v prípade, ak je potrebné zabezpečiť psychoterapiu, ktorú je aktuálne možné zabezpečiť len u poskytovateľa zdravotnej starostlivosti, pričom sa jedná spravidla o výkon, ktorý nie je hradený zdravotnou poisťovňou v plnom, resp. potrebnom rozsahu. Preto je vhodné, aby existovala možnosť podpory dotáciou, ktorá subjektom poskytujúcim pomoc obetiam násilia pomôže tento typ výdavku pre klientov(ky) vykryť.

Navrhuje sa precizovanie textu súvisiaceho s oprávnenosťou žiadateľov, konkrétne podmienky predmetu činnosti tak, aby taxatívne znenie predmetu činnosti neziskovej organizácie alebo občianskeho združenia neprimerane nezužovalo okruh potenciálnych žiadateľov/prijímateľov dotácie, t. j. aby popri organizáciách, ktoré boli doteraz oprávnenými žiadateľmi o dotáciu na podporu rodovej rovnosti (tieto organizácie, ak doposiaľ svojim predmetom činnosti plnili podmienku oprávnenosti žiadateľa, plnia vzhľadom na širokokoncipované zameranie predmetu činnosti túto podmienku aj naďalej) sa mohli o dotáciu uchádzať aj organizácie, ktoré majú v predmete činnosti aktivity a/alebo činnosti so zameraním na novoupravený účel dotácie.

Súčasťou návrhu je aj možnosť, aby sa o dotáciu na podporu rovnosti žien a mužov a rovnosti príležitostí, konkrétne na aktivity a činnosti na predchádzanie chudoby jednotlivcov a rodín, na predchádzanie a podporu riešenia domáceho násilia, mohli uchádzať aj registrovaná cirkev alebo náboženská spoločnosť resp.  právnická osoba, ktorá odvodzuje svoju právnu subjektivitu od tejto registrovanej cirkvi alebo náboženskej spoločnosti.

Vzhľadom na výrazné rozšírenie účelu dotačného titulu sa v záujme predchádzania duplicitám podpory prostredníctvom dotácií navrhuje jednoznačne ustanoviť, že dotáciu na podporu rovnosti žien a mužov a rovnosti príležitosti bude možné poskytnúť len na aktivity a činnosti, ktoré nie je možné podporiť dotáciou na podporu rozvoja sociálnych služieb, dotáciou na podporu vykonávania opatrení sociálnoprávnej ochrany detí a sociálnej kurately (o.i. aj z dôvodu, že na poskytovanie sociálnych služieb a vykonávanie opatrení sociálnoprávnej ochrany detí a sociálnej kurately sa vzťahujú prísne podmienky ustanovené osobitnými predpismi - v zásade nemôže ísť napr. o sociálnu službu krízovej intervencie ani o výkon opatrení sociálnoprávnej ochrany detí a sociálnej kurately) a dotáciu na podporu plnenia funkcií rodiny (vzhľadom na jej preventívny a podporný účel).

Vo výške sumy dotácie, ktorú je možno poskytnúť sa nenavrhujú zmeny, avšak navrhuje sa, vzhľadom na jej povahu, zohľadniť vklad dobrovoľníckej činnosti a považovať jej výkon (ak nemá byť podporený dotáciou) za finančnú spoluúčasť žiadateľa. Je treba uviesť, že takto môže byť zohľadnená výlučne dobrovoľnícka činnosť vykonávaná podľa zákona č. 406/2011 Z. z. o dobrovoľníctve a o zmene a doplnení niektorých zákonov v znení neskorších predpisov.

Navrhuje z dôvodu nadbytočnosti a nesystémovosti vypustiť ustanovenie limitujúce maximálnu sumu dotácií, ktorú je možné sumárne na tento účel v príslušnom rozpočtovom roku poskytnúť (v úhrne najviac v sume 200 000 eur).

**K bodu 17**

Návrhom sa upravujú konkrétne podmienky poskytnutia nových druhov dotácie.

*K § 9b*

Účelom dotácie na podporu plnenia funkcií rodiny je cielená podpora širokého spektra preventívnych a podporných aktivít a činností vrátane  osvetových aktivít, zameraných na stabilitu rodinných vzťahov, rozvoj rodičovských kompetencií, výchovu k manželstvu a rodičovstvu, aktivít zameraných na predchádzanie negatívnym javom v rodine, na upevňovanie medzigeneračných rodinných vzťahov, svojpomocných aktivít a aktivít zameraných na senzibilizáciu verejnosti k rodinným hodnotám, pozitívnemu rodičovstvu.

Vymedzený účel kladie dôraz na aktivity a činnosti zamerané na rodinu s dieťaťom so zdravotným znevýhodnením alebo s plnoletým členom rodiny s ťažkým zdravotným postihnutím a tiež na inklúziu zdravotne znevýhodnených detí. Navrhuje sa, ako osobitný účel dotácie, podpora zriaďovania detských ihrísk, ktoré budú mať zároveň vytvorené podmienky na inklúziu detí so zdravotným znevýhodnením. Návrh je reakciou na absenciu inkluzívnych ihrísk (podľa dostupných informácií sú na Slovensku len 4 takéto ihriská, z toho v Bratislave len jedno), pričom ani situácia s detskými ihriskami všeobecne nie je dobrá – dostatok zdrojov nie je ani na úpravu starých a budovanie nových bežných detských ihrísk. Detské ihrisko, odhliadnuc od faktu, že je to vhodný priestor na bezpečné trávenie voľného času detí a rodín, je aj nenahraditeľný priestor napr. na rozvoj a vytváranie sociálnych vzťahov detí, rozvoj ich fantázie a motorických zručností detí.

Dotáciou bude môcť byť podporená aj edičná činnosť a propagačné aktivity, ak sú sprievodnými aktivitami s podporovanými aktivitami a činnosťami v rámci tejto dotácie.

Účelom dotácie je podpora rôznorodých aktivít cielených na rôzne aspekty rodinného života od vzdelávacích aktivít k manželstvu a rodičovstvu, či aktivít posilňujúcich vzťahy v rodine až po rôzne preventívno-osvetové aktivity na predchádzanie rôznym negatívnym javom v rodinách a podporujúce svojpomoc. Cieľom je, aby aktivity mohli byť orientované nielen na rodiny s maloletými deťmi, ale aj rodiny generačne staršie a rodiny so zdravotne znevýhodneným členom(mi). Účel dotácie je zároveň naformulovaný tak, aby bolo jednoznačne zrejmé, že ide o podporu cielenú na rozvojový potenciál rodiny ako prostredia pre dôstojný život a rozvoj jej členov. Cieľom dotácie je podpora tých aktivít, ktoré podporujú rodinu v plnení jej prirodzených funkcií v jej individuálnej realite.

Z podpory budú zároveň, rovnako ako pri dotáciách na podporu rovnosti žien a mužov a rovnosti príležitosti, vylúčené aktivity a činnosti, ktoré je možné podporovať dotáciou na podporu rozvoja sociálnych služieb, dotáciou na podporu vykonávania opatrení sociálnoprávnej ochrany detí a sociálnej kurately a v tomto prípade aj dotáciou na podporu rovnosti žien a mužov a rovnosti príležitosti  (vzhľadom na špecifický účel tejto dotácie).

Dotáciu bude možné poskytnúť žiadateľovi, ktorým je nezisková organizácia, alebo občianske združenie, ktoré má v predmete činnosti zamerané na podporu plnenia funkcií rodiny, tvorbu, rozvoj, ochranu, obnovu a prezentáciu duchovných alebo kultúrnych hodnôt, alebo vykonávanie opatrení sociálnoprávnej ochrany detí a sociálnej kurately na predchádzanie vzniku krízových situácií v rodine, na ktoré sa nevyžaduje akreditácia (t. j. aj tie, ktoré doposiaľ mohli žiadať o dotáciu na preventívne aktivity podľa § 3). O dotáciu bude môcť vzhľadom na jednoznačnú potrebu realizácie aktivít tohto charakteru na miestnej, komunitnej úrovni požiadať aj obec, resp. združenie obcí a vzhľadom na ich charakter aj registrovaná cirkev alebo náboženská spoločnosť a právnická osoba, ktorá odvodzuje svoju právnu subjektivitu od tejto registrovanej cirkvi alebo náboženskej spoločnosti (v tomto prípade s výnimkou aktivít na podporu výchovy k manželstvu a rodičovstvu a svojpomocných aktivít). Požadovaný predmet činnosti nie je opäť naformulovaný taxatívne, a umožňuje žiadať o dotáciu širokému spektru organizácií, ktoré majú v predmete činnosti aktivity a činnosti so zameraním na účel nového dotačného titulu.

V rámci podporovaných aktivít bude možné podporiť aj výdavky na mzdu, plat alebo odmenu a odvody na zamestnanca (do výšky 70 % priemernej mesačnej mzdy) a jeho cestovné výdavky súvisiace s podporovanými aktivitami, služby, a nájomné a materiálové výdavky spojené s realizáciou podporených aktivít.

Dotáciu v jednom rozpočtovom roku bude možné poskytnúť najviac vo výške 10 000 eur, a ak má byť účelom dotácie podpora detského ihriska najviac vo výške 50 000 eur, ak žiadateľ preukáže krytie z vlastných alebo iných zdrojov najmenej vo výške 10% z rozpočtu na aktivitu, ktorá má byť podporená. Ak má byť účelom dotácie podpora detského ihriska, musí byť súčasťou plánovanej aktivity zároveň vytvorenie bezbariérového prostredia na účely socializácie a inklúzie detí so zdravotným znevýhodnením; poskytnutie dotácie bude zároveň podmienené záväzkom udržateľnosti v zmluve o poskytnutí dotácie.

V prípade tohto dotačného titulu sa vzhľadom na jej povahu navrhuje zohľadniť vklad dobrovoľníckej činnosti a považovať jej výkon (ak nemá byť podporený dotáciou) za finančnú spoluúčasť žiadateľa. Je treba opäť uviesť, že takto môže byť zohľadnená výlučne dobrovoľnícka činnosť vykonávaná podľa zákona č. 406/2011 Z. z. o dobrovoľníctve a o zmene a doplnení niektorých zákonov v znení neskorších predpisov.

Ministerstvo môže aj pri tejto dotácie v rámci aktivít a činností určiť a zverejniť prioritné oblasti podpory na nasledujúci rozpočtový rok.

*K § 9c*

Účelom dotácie na podporu dobrovoľníckej činnosti je podporiť rozvoj dobrovoľníctva v sociálnej oblasti a oblasti rovnosti žien a mužov a rovnosti príležitosti. Dobrovoľníctvo v sociálnej oblasti (najmä pri poskytovaní sociálnych služieb) je významným prvkom zvyšujúcim kvalitu poskytovaných sociálnych služieb a opatrení podporujúci ich humanizáciu. Je však potrebné zdôrazniť, že výkonom dobrovoľníckej činnosti nie je možné zabezpečiť priame poskytovanie odborných činností upravených zákonom (napr. zákonom o sociálnych službách, zákonom o sociálnoprávnej ochrane detí a o sociálnej kuratele, ktoré majú byť poskytované zamestnancami). Aktivity, ktorými môžu dobrovoľníci prispieť k riešeniu sociálnych problémov sú rôznorodé, napr. sprevádzanie seniorov, ľudí so zdravotným znevýhodnením, predčítanie, spoločenské aktivity, kurzy, organizovanie podujatí, voľnočasových aktivít pre deti, seniorov, realizácia rôznych náučných aktivít (workshopy, prednášky, kurzy) a pod.

V súčasnosti na Slovensku neexistuje podpora dobrovoľníckej činnosti a jej organizovania v sociálnej oblasti, zapojenie dobrovoľníkov napr. v sociálnych službách nie je vysoké, hoci je to v záujme podpory kvality žiaduce. Podľa dostupných štatistických údajov bolo v roku 2019 odpracovaných v zariadeniach sociálnych služieb celkom 183 tisíc hodín dobrovoľníckej práce. V rámci ostatných sociálnych služieb pôsobí cca 1 000 dobrovoľníkov.

Podporu rozvoja dobrovoľníctva možno považovať za jednu z možností riešenia sociálnych problémov a príležitosť na ich predchádzanie. Podporou dobrovoľníckej činnosti prostredníctvom dotácií ministerstva by sa vytvoril priestor pre rozvoj dobrovoľníctva v  sociálnej oblasti a v oblasti rovnosti príležitosti a rovnosti žien a mužov.

Navrhuje sa, aby dotácia na podporu dobrovoľníctva mohla byť poskytnutá na výdavky spojené s výkonom dobrovoľníckej činnosti podľa zákona č. 406/2011 Z. z. o dobrovoľníctve a o zmene a doplnení niektorých zákonov v znení neskorších predpisov v maximálnej výške 5000 eur s tým, že pri tomto druhu dotácie sa nebude vyžadovať žiadna finančná spoluúčasť.

**K bodom 18 až 20**

Legislatívno-technická úprava súvisiaca so zmenou názvu dotácie a doplnením nových druhov dotácií, ako aj v súvislosti s 5. novelizačným bodom.

**K bodu 21**

Navrhuje sa, aby bol žiadateľ povinný spolu so žiadosťou o dotáciu predložiť úradu práce, sociálnych vecí a rodiny aj prílohu, ktorou je zoznam detí, na ktoré možno poskytnúť dotáciu na stravu resp. dotáciu na podporu výchovy k plneniu školských povinností dieťaťa.

V prípade, ak sa dotácia neposkytuje na všetky deti navštevujúce posledný ročník materskej školy, materskú školu alebo základnú školu, budú súčasťou tohto zoznamu iba deti, ktoré žijú v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima.

**K bodu 22**

Ide o úpravu súvisiacu s doplnením dotácie na podporu dobrovoľníckej činnosti - návrhom sa upravuje, že prílohou k žiadosti o poskytnutie dotácie na dobrovoľnícku činnosť je aj doklad preukazujúci splnenie podmienok podľa § 8a zákona o rozpočtových pravidlách.

**K bodom 23 až 26**

Ide o legislatívno-technické úpravy súvisiace primárne so zaradením novej dotácie na podporu plnenia funkcií rodiny, dotácie na podporu dobrovoľníckej činnosti, zmeny názvu dotácie na podporu rodovej rovnosti na podporu rovnosti žien a mužov a rovnosti príležitosti a v súvislosti s 5. novelizačným bodom, pričom z dôvodu veľkého počtu legislatívno-technických úprav sa navrhuje nové znenie §10 ods. 8.

**K bodu 27**

Navrhuje sa, aby boli predmetom hodnotiaceho, posudzovacieho a schvaľovacieho procesu tie žiadosti, ktoré prídu v zákonom stanovenej lehote riadne a úplne vyplnené spolu s prílohami, ktoré si samotný charakter žiadosti vyžaduje. Dôvodom je zníženie administratívnej náročnosti pri formálnej kontrole žiadostí.

**K bodu 28**

V nadväznosti na nové podmienky poskytovania dotácie na podporu rovnosti žien a mužov a rovnosti príležitosti a na návrh na zavedenie novej dotácie na podporu plnenia funkcií rodiny a dotácie na podporu dobrovoľníckej činnosti sa upravujú prechodné ustanovenia pre podávanie žiadostí o dotáciu na rozpočtový rok 2021, ktoré budú môcť byť podané do 28.2.2021. Navrhuje sa, aby žiadosti na podporu rodovej rovnosti podané podľa starej právnej úpravy neboli posudzované, a aby ministerstvo o tejto skutočnosti informovalo písomne subjekty, ktoré tieto žiadosti podajú spolu s informáciou o možnosti žiadať o podporu podľa novej právnej úpravy. Zároveň nedochádza ku zmene v žiadostiach a ich posudzovaní v prípade žiadostí na výkon preventívnych opatrení sociálnoprávnej ochrany detí a sociálnej kurately podľa § 3.

Ministerstvo bude môcť, rovnako ako pri niektorých iných dotačných tituloch, určiť prioritné oblasti podpory dotácie na podporu rovnosti žien a mužov a rovnosti príležitosti a dotácie na podporu plnenia funkcií rodiny do 10. januára 2021 (k čomu je prispôsobený aj termín podania žiadosti – od 11. januára 2021), zároveň je povinné ministerstvo zverejniť v tomto termíne aj kritéria na hodnotenie a posudzovanie žiadostí o tieto dva druhy dotácie, a časový harmonogram hodnotiaceho, posudzovacieho a schvaľovacieho procesu žiadostí o tieto dotácie.

**K bodu 29**

Legislatívno-technická úprava

**K čl. VI (novela zákon č. 467/2019 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony)**

Navrhuje sa posunutie účinnosti právnej úpravy poskytovania tzv. dlhodobého ošetrovného, právnej úpravy predĺženia poskytovania tzv. krátkodobého ošetrovného z doterajších 10 na 14 dní a právnej úpravy prerušenia povinného poistenia a odpustenia povinnosti zaplatiť poistné z dôvodu potreby ošetrovania, a to z 1. januára 2021 na 1. apríl 2021.

**K čl. VII (účinnosť)**

Navrhuje sa, aby návrh zákona nadobudol účinnosť 31. decembra 2020 okrem čl. V, upravujúceho právnu úpravu poskytovania dotácií v pôsobnosti Ministerstva práce, sociálnych vecí a rodiny SR, ktorého účinnosť sa navrhuje od 1. januára 2021, a čl. I až IV, upravujúcich právnu úpravu tehotenského, resp. tehotenského štipendia, ktorých účinnosť sa navrhuje od 1. apríla 2021.